钦定古今图书集成/历象汇编/庶征典/第144卷 > 《周礼》 > 《春官》
## 钦定古今图书集成/历象汇编/庶征典/第144卷 > 《周礼》 > 《春官》

太卜“掌三梦之法，一曰致梦，二曰觭梦，三曰《咸陟》。”

〈注〉梦者，人精神所寤，可占者致梦。言梦之所至，夏后氏作焉。《咸》，皆也。陟之言得也。言梦之皆得，周人作焉。《觭》，亦得也，殷人作焉。〈订义〉王昭禹曰：“形接为事，神遇为梦。神凝者，想梦自消。梦者，精神之运也。人之精神往来，常与阴阳流通，而祸福吉凶，皆通于天地，应于物类，则由其梦以占之。《周官》所以有占梦之官，而大卜掌三梦之法。致者有所使而至，非自至也。角一倚一仰为觭。人之昼俯仰于事为之间，夜则感而成梦，虽非出于思虑，亦有因而”成。无心感物为咸，咸则以虚受物，因时乘理，无所偏系。陟之为言升，升则无所拘滞，则非于思虑，非因事为一，出于自然。郑锷曰：“有心而梦，出于有所因，故曰致。”孔子之梦周公，行道而致也。晋侯之梦楚子伏己而盬其脑，将战而致也。觭字从角从奇，盖角出奇异，所谓怪异之梦。赵简子梦童子倮而转以歌，《楚子》“玉梦泣而珠盈怀”，其怪异之梦欤？无心感物谓之咸，升而有至者谓之“陟”，咸陟，言无心所感，精神升降，有所致而得梦也。文王之梦九龄，高宗之梦传说，其精神所感之梦欤？

其经运十，其别九十。

〈订义〉王氏曰：“占梦以岁时日月星辰，则所谓经运，盖岁时日月星辰之运。”郑锷曰：“十梦者，梦之运变

也。精神之运，心术之动，然后见于梦，占书名之曰“运。” 占梦之正法有十，一运而九变，十运而九十变，故经运十，其别九十。

### 占梦中士二人史二人徒四人

〈疏〉“梦”是精神所感，并日月星辰等，是鬼神之事，故列职于此。〈订义〉陈及之曰：“设官以占梦，疑若不急于政事，而先王不废。”盖六梦之证，于事不有以占之，则休咎不能知，欲先事为备不可得。虽然，占梦者，史官之一事，当以他官占之，未必特置也。

掌其岁时，观天地之会，辨阴阳之气，以日月星辰占
六梦之吉凶。

〈订义〉郑锷曰：“大卜掌三梦之法占梦，所占者六梦，以岁时观天地之会，辨阴阳之气，以日月星辰占之者，盖所占人君之梦，故设官以《三梦》之书占六梦，非此六者之梦则不占。”《易氏》曰：“岁，十二岁时，每岁之四时。天地之会，谓建厌之所会；阴阳之气，谓五行生死休王之气。”薛氏曰：“天地之会，即日月之会。日行迟，一日行一度，则一月而三十度；月行速，日行十三度有奇，计二十七日后而周天。又以二日馀而行十三度，则与日合宿，而为日月会。故月建子，则日月会于元枵；月建丑，则日月会于星纪”之类是也。占梦者以其十二岁十二时观之日月所会之辰，因其升降往来之度，而合其吉凶休咎之证。《春秋》昭三十一年十二月辛亥朔，日有食之。是夜也，晋赵简子梦童子倮而转以歌，旦占诸史墨曰：“六年及此月也，吴其入郢乎？”终亦弗克。入郢必以庚辰。所以知其入郢之期者，以庚日有变，而庚辰日在鹑尾，可即日在鹑尾而知之。知其必入郢者，以庚午之日，日始有谪，可即日之变气而占之。又知其在六年者，以辛亥为水，水数生于一而成于六，数之成者在六年。又知其弗克者，以午火庚金，火胜金故也。其入郢而梦见于晋者，以晋楚同盟，赵简子为执政之卿。其说若近乎附会，然皆以日月星辰参诸天地之会，阴阳之气，必成周占梦之遗法，尚可以此考其大略。李嘉会曰：“假如春时水王而水以生，木”而休，火以水王而相，土以木克而死，金以火胜而囚。以日月之岁时，星辰之次舍，参考互验，则梦之所占，协于阴阳岁时者吉，背于阴阳岁时者凶，盖可知矣。郑锷曰：“占梦之法，则以是岁所梦之四时占之。岁或在寅、或在卯、或在春、或在夏，此岁时之不同。三阳交为《泰》，天地不交为否，春而下降上腾，冬则上下不交，是天地之会合。时在春夏，在气为阳；时在秋冬，在气为阴”，是阴阳之气各异。“掌其岁时，观其会，辨其气，然后考之于日月星辰。”天地有会不会，二气有合不合，故见于所梦者，或验或不验。既观天地，知其会矣；又十二气，知其合矣。乃视日月星辰，以占决之也。

一曰《正梦》。

〈注〉正梦“无所感，动《平安自》梦。”〈订义〉刘执中曰：“圣人之性，正性也。其所谓中者乎？圣人之情性其情也。其所谓和者乎？中心无为以守至正，感而有梦，正梦也。《中庸》曰：‘至诚之道，可以前知，国家将兴必有祯祥，国家将亡必有妖孽，见乎蓍龟，动乎四体，祸福将至，善必先知之，不善必先知之，故至诚如神，是之谓正’。”

二曰《噩梦》。

〈注〉杜子春云：“噩当为惊愕之愕，谓惊愕而梦。”〈订义〉王昭禹曰：“噩，如《周书》‘噩噩之噩，辨察之意，谓心有辨而后梦’。”

三曰《思梦》。

〈注〉觉时所思。念之而梦。

四曰《寤梦》。

〈注〉觉时道之而梦。〈订义〉刘执中曰：“《寤梦》，若汉文帝梦黄头郎推之上天，寤而得之。”

五曰“喜梦。”

〈注〉喜悦而梦。

六曰《惧梦》。

〈注〉恐惧而梦。〈订义〉李嘉会曰：“古者生养有道，人有常心，而精神梦寐与天地阴阳流通而无间。梦熊罴为男之祥，梦蛇虺为女之祥；鱼为岁丰之兆，旟为室家之兆。后世人以情迁，而正噩思寤喜惧之念不本于正，胶扰于生理之不足，事物之不经，感叹欢戚，日不足而夜且丛起，不可得而占也。”

季冬，聘王梦献吉梦于王，王拜而受之，乃舍萌于四
方，以赠恶梦。

〈注〉聘，问也。梦者，事之祥，吉凶之占，在日月星辰。季冬，日穷于次，月穷于纪，星迥于天，数将几终，于是发币而问焉，若休庆之云尔。因献群臣之吉梦于王归美焉。《诗》云：“季冬，牧人乃梦，众维鱼矣，旐维旟矣。”此所献吉梦。〈订义〉《郑锷》曰：“先儒之说于理不通，安有一

岁之梦，当其时则不占，至于季冬，聘而问王焉。季冬始问始赠，何补于一岁之吉凶？恶梦不善，至于是时，虽赠亦无及矣。聘，问也，如聘女之聘，聘而来也。赠，送也，如赠行之赠，赠之使往也。季冬之月，岁旦更始，迎新送旧之时也。欲王新岁常得吉梦，故聘之；欲王新岁常无恶梦，故赠之。如谓人臣有吉梦献于天子，天子拜受，亦无是理。盖亦迎新之际，聘其吉者，欲其来，故献于王者曰：“自今以后，梦皆吉而无凶矣。” 王乃拜受，亦迎受福之意也。舍萌，谓取菜之始萌者而祭也。梦者祸福之萌，用菜萌以祭，示去其萌芽之义。